Document ID: 32014R0135

REGOLAMENT TA’ IMPLIMENTAZZJONI TAL-KUNSILL (UE) Nru 135/2014
tal-11 ta’ Frar 2014
li jirrevoka d-dazju anti-dumping fuq importazzjonijiet ta’ diċjandjammidu li joriġinaw mir-Repubblika Popolari taċ-Ċina wara reviżjoni ta’ skadenza skont l-Artikolu 11(2) tar-Regolament (KE) Nru 1225/2009
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikoli 11(2), 11(6) u 9 tiegħu,
Wara li kkunsidra l-proposta mressqa mill-Kummissjoni Ewropea wara konsultazzjoni mal-Kumitat Konsultattiv,
Billi:
1. PROĊEDURA
1.1. Miżuri fis-seħħ
(1)
Il-Kunsill, wara investigazzjoni anti-dumping (“l-investigazzjoni oriġinali”), impona bir-Regolament (KE) Nru 1331/2007 (2) dazju anti dumping definittiv fuq l-importazzjonijiet ta’ 1-ċjanogwanidin (diċjandjammidu) li joriġina mir-Repubblika Popolari taċ-Ċina (“iċ-Ċina” jew “il-pajjiż ikkonċernat”) (“il-miżuri anti-dumping definittivi”). Il-miżuri ħadu l-forma ta’ dazju ad valorem fil-livell ta’ 49,1 %.
1.2. Talba għal reviżjoni ta’ skadenza
(2)
Wara l-pubblikazzjoni ta’ avviż ta’ skadenza imminenti tal-miżuri anti-dumping definittivi fis-seħħ (3), fl-14 ta’ Awwissu 2012 il-Kummissjoni rċeviet talba għall-bidu ta’ reviżjoni ta’ skadenza ta’ dawn il-miżuri skont l-Artikolu 11(2) tar-Regolament bażiku. It-talba tressqet minn AlzChem AG (“l-applikant”), li jirrappreżenta 100 % tal-produzzjoni totali ta’ diċjandjammidu tal-Unjoni.
(3)
It-talba mressqa kienet imsejsa fuq ir-raġunijiet li l-iskadenza tal-miżuri anti-dumping definittivi x’aktarx li kienet se twassal għall-kontinwazzjoni ta’ dumping u rikorrenza ta’ ħsara lill-industrija tal-Unjoni.
1.3. Bidu ta’ reviżjoni ta’ skadenza
(4)
Wara li stabbilixxiet, wara konsultazzjoni mal-Kumitat Konsultattiv, li kienet teżisti biżżejjed evidenza għall-bidu ta’ reviżjoni ta’ skadenza, il-Kummissjoni fil-15 ta’ Novembru 2012 ħabbret, permezz ta’ avviż ippubblikat f’Il-Ġurnal Uffiċjali tal-Unjoni Ewropea (4) (“in-Notifika ta’ bidu”), il-bidu ta’ reviżjoni ta’ skadenza skont l-Artikolu 11(2) tar-Regolament bażiku.
1.4. Investigazzjoni
1.4.1. Perjodu tal-investigazzjoni ta’ reviżjoni u l-perjodu kkunsidrat
(5)
L-investigazzjoni ta’ kontinwazzjoni ta’ dumping kopriet il-perjodu ta’ bejn l-1 ta’ Ottubru 2011 u t-30 ta’ Settembru 2012 (“il-perjodu ta’ investigazzjoni tar-reviżjoni” jew “il-PIR”). L-eżami tax-xejriet rilevanti għall-valutazzjoni tal-probabbiltà ta’ rikorrenza tal-ħsara kopra l-perjodu mill-1 ta’ Jannar 2009 sat-tmiem tal-perjodu ta’ investigazzjoni tar-reviżjoni (“il-perjodu kkunsidrat”).
(6)
Wara d-divulgazzjoni tal-konklużjonijiet finali, l-applikant argumenta li l-perjodu kkunsidrat kellu jibda fl-2008 għaliex l-2009 tirrizulta f’konklużjonijiet mhux rappreżentattivi. L-ewwel għandu jiġi nnutat li l-Kummissjoni tgawdi minn diskrezzjoni wiesgħa meta tkun qed tiddetermina l-perjodu li għandu jiġi kkunsidrat għall-iskop tal-verifika tal-ħsara. It-tieni, l-applikant għamel din it-talba fi stadju tard wisq biex jinbidel il-perjodu. Il-perjodu kkunsidrat kien imħabbar kmieni fil-proċess, imma l-applikant dakinhar ma kkontestahx. Il-perjodu ma jistax jinbidel fi stadju daqshekk tard fil-proċess għal raġunijiet prattiċi u għaliex modifika fuq il-bażi tal-evidenza miġbura tmur kontra l-kondotta imparzjali ta’ investigazzjoni. Għalhekk, it-talba ġiet miċħuda.
1.4.2. Partijiet ikkonċernati mill-investigazzjoni
(7)
Il-Kummissjoni avżat uffiċjalment bil-bidu ta’ reviżjoni ta’ skadenza lill-applikant, lill-produtturi esportaturi fil-pajjiż ikkonċernat, lill-importaturi mhux relatati, lill-utenti fl-Unjoni li hu magħruf li huma kkonċernati, kif ukoll lir-rappreżentanti tal-pajjiż ikkonċernat. Il-partijiet interessati ngħataw l-opportunità li jesprimu fehmiethom bil-miktub u li jitolbu seduta ta’ smigħ fil-limitu taż-żmien stabbilit fin-Notifika ta’ bidu.
(8)
Fid-dawl tal-għadd apparentement kbir ta’ produtturi esportaturi fil-pajjiż ikkonċernat u importaturi mhux relatati, tqies li jkun xieraq, skont l-Artikolu 17 tar-Regolament bażiku, li jiġi analizzat jekk għandux jintuża t-teħid ta’ kampjuni. Biex il-Kummissjoni tiddeċiedi kienx meħtieġ it-teħid ta’ kampjun u, kieku kien hekk, biex jintgħażel kampjun, dawk il-partijiet, skont l-Artikolu 17 tar-Regolament bażiku, ntalbu jippreżentaw lilhom infushom fi żmien 15-il jum mill-bidu tar-reviżjoni u jipprovdu lill-Kummissjoni t-tagħrif meħtieġ fin-Notifika ta’ bidu.
(9)
Kienu kkuntattjati tnax-il produttur esportatur magħrufin fiċ-Ċina. Billi kien biss produttur esportatur wieħed miċ-Ċina li pprovda l-informazzjoni mitluba ma kienx hemm bżonn li jintgħażel kampjun ta’ produtturi esportaturi.
(10)
Rigward l-importaturi, xi 10 importaturi mhux relatati ta’ diċjandjammidu fl-Unjoni kienu identifikati u mistiedna jipprovdu tagħrif għat-teħid ta’ kampjuni. Tnejn minnhom biss ippreżentaw lilhom infushom u kienu lesti li jikkooperaw fir-reviżjoni kurrenti. Konsegwentement, ebda teħid ta’ kampjuni ma kien meħtieġ għall-importaturi mhux relatati.
(11)
Il-Kummissjoni bagħtet kwestjonarji lill-partijiet kollha magħrufa kkonċernati u lil dawk li ppreżentaw irwieħhom fl-iskadenzi stabbiliti fin-Notifika ta’ bidu. Waslu risposti mill-produttur tal-Unjoni, il-produttur esportatur li kkoopera miċ-Ċina, żewġ importaturi mhux relatati u utent wieħed fl-Unjoni.
(12)
Waslu rappreżentazzjonijiet addizzjonali minn żewġ importaturi/kummerċjanti mhux relatati u tliet utenti fl-Unjoni.
(13)
Il-Kummissjoni fittxet u vverifikat it-tagħrif kollu li qieset li kien meħtieġ għad-determinazzjoni tal-probabbiltà ta’ kontinwazzjoni ta’ dumping u l-probabbiltà ta’ rikorrenza ta’ ħsara u tal-interess tal-Unjoni. Twettqu żjarat ta’ verifika fuq il-post tal-partijiet interessati li ġejjin:
(a)
Produttur tal-Unjoni:
-
AlzChem AG, Trostberg, Germany
(b)
Produttur esportatur fiċ-Ċina:
-
Ningxia Jiafeng Chemicals Co., Ltd. Shizuishan, China
(c)
Importatur mhux relatat fl-Unjoni:
-
Helm AG, Hamburg, il-Ġermanja
(d)
Utent fl-Unjoni:
-
Merck Santé S.A.S., Lyon, France
2. IL-PRODOTT IKKONĊERNAT U PRODOTT SIMILI
2.1. Il-prodott ikkonċernat
(14)
Il-prodott ikkonċernat minn din ir-reviżjoni hu l-istess wieħed li kien fl-investigazzjoni oriġinali jiġifieri 1-ċjanogwanidin (diċjandjammidu) (“DCD”) li joriġina mir-Repubblika Popolari taċ-Ċina (“il-prodott ikkonċernat”), li bħalissa jaqa’ taħt il-kodiċi NM 2926 20 00. Huwa prodott minn ġir verġni u kabonju iswed u joħroġ wara bosta stadji ta’ produzzjoni. Huwa sustanza solida fil-forma ta’ trab fin, abjad u kristallin, normalment mingħajr riħa.
(15)
Id-DCD normalment jintuża bħala intermedjarju biex tiġi prodotta firxa wiesgħa ta’ kimiċi intermedji oħra, bħal dawk farmaċewtiċi, applikazzjonijiet industrijali varji - ilma, polpa u karta, tessuti, ġilda - u diversi oqsma ta’ applikazzjonijiet epossidiċi. Huwa element ewlieni tal-katina nitroġenu - karbonju - nitroġenu (NCN), bi prodotti finali f’oqsma speċjalizzati bħal nitrat tal-gwanidin u derivattivi oħrajn tal-NCN.
(16)
Il-biċċa l-kbira tad-DCD li jinbiegħ fis-suq tal-Unjoni hu standard. Ammont limitat biss hu ta’ partiċella iżgħar fid-daqs (l-hekk imsejħa mikro DCD). Il-produttur esportatur Ċiniż li kkoopera pprovda dejta għat-tip standard biss.
2.2. Il-prodott simili
(17)
Utent wieħed staqsa jekk id-DCD tal-Unjoni u d-DCD Ċiniż kinux prodotti dissimili fuq il-bażi li t-tip standard tad-DCD prodott mill-industrija tal-Unjoni huwa, allegatament, ta’ kwalità ogħla minn dak prodott mill-produtturi esportaturi Ċiniżi. B’mod partikolari, dan l-utent iddikjara li l-kontenut tal-ilma tad-DCD Ċiniż ikun konsiderevolment ogħla u aktar volatili meta mqabbel mal-kontenut tal-ilma DCD prodott fl-Unjoni. Barra minn hekk, id-DCD Ċiniż ikollu wkoll kontenut ogħla ta’ impuritajiet.
(18)
Bħal fl-investigazzjoni oriġinali, l-investigazzjoni wriet, madankollu, li waqt li jista’ jkun hemm ċerti differenzi fil-kwalità, dawn ma jistgħux jiġu kkwantifikati u barra minn hekk, huma ma jaffettwawx il-karatteristiċi kimiċi, fiżiċi u tekniċi bażiċi tad-DCD prodott u mibjugħ mill-industrija tal-Unjoni fl-Unjoni u l-prodott ikkonċernat, li nstab li kienu l-istess u li għandhom l-istess użi aħħarija.
(19)
Utent ieħor argumenta li l-mikro DCD għandha tiġi eskluża mill-ambitu tal-prodott tal-miżuri anti-dumping minħabba d-differenzi allegati fil-karatteristiċi fiżiċi, użi finali u l-prezzijiet mid-DCD standard.
(20)
L-investigazzjoni wriet, madankollu, li ż-żewġ tipi għandhom l-istess karatteristiċi kimiċi, fiżiċi u tekniċi bażiċi. L-ipproċessar ulterjuri tad-DCD standard biex tiġi prodotta il-mikro DCD jinvolvi proċess fiżiku sempliċi (tħin), iżda l-ebda pproċessar kimiku. Barra minn hekk, anki jekk il-prezzijiet tal-mikro DCD huma ogħla minn dawk tad-DCD standard, iż-żewġ tipi għandhom l-istess użi aħħarija bażiċi u normalment jistgħu jitpartu.
(21)
L-investigazzjoni kkonfermat li, bħal fl-investigazzjoni oriġinali, il-prodott ikkonċernat u l-prodotti manifatturati u mibjugħin fis-suq domestiku fiċ-Ċina, kif ukoll dawk immanifatturati u mibjugħin fl-Unjoni mill-produttur tal-Unjoni, għandhom l-istess karatteristiċi fiżiċi u tekniċi bażiċi kif ukoll l-istess użi u huma, għalhekk, meqjusin bħala prodotti simili fis-sens tal-Artikolu 1(4) tar-Regolament bażiku.
3. IL-PROBABBILTÀ TAL-KONTINWAZZJONI TAD-DUMPING
3.1. Kummenti preliminari
(22)
Skont l-Artikolu 11(2) tar-Regolament bażiku, ġie eżaminat jekk l-iskadenza tal-miżuri eżistenti hux probabbli li twassal għal kontinwazzjoni ta’ dumping.
(23)
Kif imsemmi fil-premessa (9), minħabba l-fatt li kumpanija waħda biss ikkooperat, ma kienx hemm bżonn li jintgħażel kampjun ta’ produtturi esportaturi fiċ-Ċina. Din il-kumpanija kienet tkopri aktar minn 35 % tal-importazzjonijiet tal-prodott ikkonċernat miċ-Ċina lejn l-Unjoni matul il-PIR. Din il-kumpanija ma esportatx matul il-PI tal-investigazzjoni oriġinali u għalhekk ma kkooperatx fl-investigazzjoni oriġinali.
3.2. Dumping ta’ importazzjonijiet matul il-PIR
3.2.1. Il-pajjiż analogu
(24)
F’konformità mal-Artikolu 2(7)(a) tar-Regolament bażiku, il-valur normali kellu jiġi ddeterminat abbażi tal-prezzijiet jew tal-valur kostruwit f’pajjiż terz b’ekonomija tas-suq xierqa (“il-pajjiż analogu”), jew il-prezz minn tali pajjiż terz għal pajjiżi oħra, inkluża l-Unjoni, jew, fejn dan ma kienx possibbli, fuq kwalunkwe bażi oħra raġonevoli, inkluż il-prezz imħallas realment jew li għandu jitħallas fl-Unjoni għall-prodott simili, aġġustat b’mod xieraq jekk meħtieġ biex jinkludi marġni ta’ profitt raġonevoli.
(25)
Fin-nuqqas ta’ produzzjoni tal-prodott ikkonċernat barra l-Unjoni u ċ-Ċina, il-Kummissjoni indikat fin-notifika ta’ bidu l-intenzjoni tagħha li tibbaża l-valur normali, fuq il-prezzijiet effettivament imħallsa jew pagabbli fl-Unjoni għall-prodott simili, kif kien ukoll sar fl-investigazzjoni oriġinali.
(26)
Il-prodott simili kien inbiegħ mill-industrija tal-Unjoni fi kwantitajiet rappreżentattivi. Madankollu, il-bejgħ domestiku tal-industrija tal-Unjoni kien qed jimxi bit-telf, għalkemm qrib li jġib flusu. Għalhekk, il-valur normali ġie bbażat fuq l-ispejjeż ta’ manifattura tal-industrija tal-Unjoni flimkien ma’ ammont raġonevoli għall-bejgħ, kostijiet ġenerali u amministrattivi (SGA) u profitt. L-SGA u l-profitt, kienu ddeterminati bl-użu tal-istess metodu bħal fl-investigazzjoni oriġinali. Skont l- Artikolu 11(9), l-aġġustamenti saru fuq il-kostijiet tal-manifattura tal-industrija tal-Unjoni u biex itaffu l-ispejjeż addizzjonali tat-trasport minħabba separazzjoni fiżika bejn unitajiet ta’ produzzjoni, l-ebda aċċess dirett għall-materja prima, li għandhom jiġu trasportati minn siti ta’ produzzjoni mill-bogħod u r-rimi tal-prodotti sekondarji (ġir iswed). Dawn l-aġġustamenti saru wkoll fl-investigazzjoni oriġinali.
3.2.2. Prezz ta’ esportazzjoni
(27)
Il-bejgħ kollu ta’ esportazzjoni li għamel il-produttur esportatur li kkoopera lill-Unjoni sar dirett mal-klijenti indipendenti stabbiliti fl-Unjoni. B’konformità mal-Artikolu 2(8) tar-Regolament bażiku, il-prezz tal-esportazzjoni ġie stabbilit abbażi tal-prezzijiet effettivament imħallsa jew li għandhom jitħallsu.
3.2.3. Tqabbil
(28)
It-tqabbil bejn il-valur normali u l-prezz tal-esportazzjoni sar fuq bażi ta’ prezz tal-fabbrika.
(29)
Għall-finijiet li jkun żgurat tqabbil ġust bejn il-valur normali u l-prezz tal-esportazzjoni tal-produttur esportatur li kkoopera, u skont l-Artikolu 2(10) tar-Regolament bażiku, saret konċessjoni dovuta fil-forma ta’ aġġustamenti fir-rigward ta’ differenzi fit-trasport, l-assigurazzjoni, it-taxxi u l-kostijiet ta’ kreditu li affettwaw il-prezzijiet u t-tqabbil tal-prezzijiet.
3.2.4. Marġini ta’ dumping
(30)
Kif previst fl-Artikolu 2(11) tar-Regolament bażiku, il-marġni tad-dumping kien stabbilit fuq bażi ta’ tqabbil bejn il-valur medju normali ponderat u l-prezz medju tal-esportazzjoni ponderat.
(31)
Għall-produttur esportatur li kkoopera dan it-tqabbil wera l-eżistenza ta’ dumping minkejja li ħafna inqas mil-livell ta’ dumping stabbilit fl-investigazzjoni oriġinali.
3.3. Żvilupp tal-importazzjonijiet f’każ li jiġu revokati l-miżuri
3.3.1. Kumment preliminari
(32)
Minbarra l-analiżi tal-eżistenza tad-dumping matul il-PIR, ġiet investigata wkoll il-probabbiltà tal-kontinwazzjoni tad-dumping f’każ li jiġu revokati l-miżuri u ġew analizzati l-elementi li ġejjin: il-kapaċità tal-produzzjoni u l-kapaċità żejda fiċ-Ċina, il-volum u l-prezzijiet tal-importazzjonijiet miċ-Ċina li kienu l-oġġett ta’ dumping, l-attrazzjoni tas-suq tal-Unjoni f’relazzjoni mal-importazzjoni miċ-Ċina.
(33)
F’dan ir-rigward, ta’ min jinnota li l-produttur esportatur li kkoopera kien jirrappreżenta aktar minn 30 % tal-produzzjoni totali tal-kapaċità fiċ-Ċina matul il-PIR.
3.3.2. Il-kapaċità tal-produzzjoni u l-kapaċità żejda tal-produtturi Ċiniżi.
(34)
Minħabba li hemm biss ftit informazzjoni pubblika li hija disponibbli dwar l-industrija Ċiniża tad-DCD, il-konklużjonijiet fir-rigward tal-kapaċità żejda kienet imsejsa prinċipalment fuq l-informazzjoni inkluża fit-talba għal reviżjoni u fuq l-informazzjoni miksuba mingħand il-produttur uniku li kkoopera, li fejn kien possibbli tqabblet ma’ informazzjoni disponibbli għall-pubbliku.
(35)
Fuq din il-bażi, huwa preżunt li l-kapaċità installata totali fiċ-Ċina żdiedet bejn l-2007 u l-2012. Il-produzzjoni attwali matul il-PIR kienet madankollu limitata għal 80 000 tunnellata, li tindika li xi kapaċità ta’ riżerva tista’ tkun disponibbli. Il-kapaċità Ċiniża installata matul il-PIR tirrappreżenta aktar mid-domanda globali għad-DCD u l-kapaċità żejda tista’ tirrappreżenta aktar mill-konsum totali tal-Unjoni matul il-PIR, filwaqt li l-konsum domestiku Ċiniż matul il-PIR kien jammonta biss għal 40 000 tunnellata, jiġifieri nofs il-produzzjoni Ċiniża reali.
(36)
Fir-rigward tal-kapaċità żejda, l-informazzjoni miġbura fuq il-post matul l-investigazzjoni turi li l-produttur uniku li kkoopera, li jirrappreżenta aktar minn 20 % tal-kapaċità totali installata taċ-Ċina fl-2012, diġà ingħata l-approvazzjoni biex jespandi l-kapaċità tiegħu b’mill-inqas 50 % fl-2014. Hu mistenni li din il-kapaċità l-ġdida,fost l-oħrajn, se sservi ulterjorment il-proċessi ta’ produzzjoni tal-produttur stess (l-użu ristrett tad-DCD) u s-suq domestiku Ċiniż, li waqt il-PIR assorba madwar nofs il-produzzjoni tad-DCD tal-produttur uniku li kkoopera. L-infomazzjoni miksuba mill-produttur uniku li kkoopera wriet li l-investimenti futuri fil-kapaċità se jintużaw biex ifornu, fost l-oħrajn, is-suq domestiku Ċiniż li hu kbir u li qed jikber bil-ħeffa.
(37)
Iċ-Ċina hija għalhekk f’pożizzjoni li tipproduċi kwantitajiet kbar għall-esportazzjoni, b’mod partikolari għaliex ma hemmx indikazzjonijiet li s-suq domestiku jista’ jassorbi l-kapaċità żejda kollha.
3.3.3. Il-volum u l-prezzijiet tal-importazzjonijiet li huma l-oġġett ta’ dumping miċ-Ċina
(38)
Skont il-Eurostat u d-dejta ta’ importazzjoni vverifikata, il-volumi tal-importazzjonijiet miċ-Ċina naqsu sew meta l-miżuri ġew introdotti fl-2007 u bdew jerġġgħu jiżdiedu bi ftit bejn l-2009 u tmiem il-PIR, iżda qatt ma laħqu l-livell tal-2007. Dan huwa wkoll rifless fis-sehem mis-suq tal-importazzjonijiet Ċiniżi li niżel minn 40-45 % fl-2007 għal 10-15 % fl-2009 u reġa’ laħaq livell ta’ 15-20 % fi tmiem il-PIR, minkejja ż-żieda fil-prezzijiet Ċiniżi bi 73 %.
3.3.4. L-attrazzjoni tas-suq tal-Unjoni
(39)
Is-suq tal-Unjoni hu wieħed relattivament kbir li jikkostitwixxi madwar 18 % tal-konsum dinji tad-DCD imma mhuwiex neċessarjament l-aktar wieħed attraenti jew l-uniku suq attraenti f’termini ta’ segmenti u prezzijiet ta’ bejgħ (ara l-premessa (74). Tabilħaqq, l-informazzjoni disponibbli tissuġġerixxi li l-produtturi Ċiniżi jantiċipaw żieda fid-domanda mill-industrija farmaċewtika, eż. fl-Indja, li tuża d-DCD pereżempju bħala ingredjent għall-produzzjoni ta’ mediċina tad-dijabete (metformina). Għalhekk, din id-domanda l-ġdida potenzjalment se tkun kapaċi tassorbi parti kbira mill-produzzjoni żejda Ċiniża. Fuq il-bażi ta’ dan t’hawn fuq, hu kkunsidrat li s-suq tal-Unjoni mhuwiex l-uniku wieħed attraenti għall-esportaturi Ċiniżi.
3.3.5. Konklużjoni dwar il-probabbiltà tal-kontinwazzjoni tad-dumping
(40)
L-investigazzjoni kkonfermat li l-importazzjonijiet Ċiniżi komplew jidħlu fis-suq tal-Unjoni bi prezzijiet li huma l-oġġett ta’ dumping matul il-PIR. Minħabba dumping kontinwu, il-fatt li s-suq tal-Unjoni huwa suq kbir li kien pjuttost attraenti għall-esportaturi Ċiniżi fil-passat, kif ukoll kapaċitajiet żejda disponibbli fiċ-Ċina, li jmorru lil hinn mill-konsum totali tal-Unjoni, jista’ jiġi konkluż li hemm probabbiltà ta’ tkomplija ta’ dumping jekk il-miżuri jitneħħew. Madankollu, għandu jiġi nnutat li l-livell attwali ta’ dumping huwa b’mod sinifikanti aktar baxx minn dak stabbilit fl-investigazzjoni oriġinali.
4. IS-SITWAZZJONI FIS-SUQ TAL-UNJONI
4.1. Kumment preliminari
(41)
Minћabba li l-analiżi tikkonċerna kumpanija waћda biss, għal raġunijiet ta’ kunfidenzjalità il-biċċa l-kbira tal-indikaturi qegħdin jingħataw f’forma ta’ indiċi jew firxiet.
4.2. L-industrija tal-Unjoni
(42)
Il-produzzjoni tal-produttur tal-Unjoni AlzChem AG jirrappreżenta 100 % tad-DCD prodott fl-Unjoni. Gћalhekk skont it-tifsira tal-Artikoli 4(1) u 5(4) tar-Regolament bażiku ġie kkunsidrat li AlzChem AG jirrappreżenta l-industrija tal-Unjoni.
4.3. Konsum fis-suq tal-Unjoni
(43)
Il-konsum tal-Unjoni ġie stabbilit abbażi tal-volumi ta’ bejgħ mhux ristretti tal-industrija tal-Unjoni fis-suq tal-Unjoni, u d-dejta tal-importazzjoni mill-Eurostat, kontroverifikata ma’ sorsi statistiċi oħra. Matul il-perjodu kkunsidrat żviluppa kif ġej:
Tabella 1
2009
2010
2011
PIR
Konsum tal-Unjoni (tunnellati)
11 042
13 712
14 338
14 146
Indiċi (2009 = 100)
100
124
130
128
(44)
Minbarra l-konsum fis-suq ħieles ippreżentat hawn fuq, ġie nnotat li tul il-perjodu kkunsidrat, l-użu ristrett tad-DCD mill-industrija tal-Unjoni varja bejn 10 % u 20 % tal-produzzjoni tal-Unjoni u żviluppa kif ġej:
Tabella 2
2009
2010
2011
PIR
Użu ristrett - Indiċi (2009 = 100)
100
123
124
127
4.4. Importazzjonijiet lejn l-Unjoni miċ-Ċina
(45)
Meta wieħed iżomm f’moħħu li esportatur wieħed biss ikkoopera fl-investigazzjoni, instab li d-dejta tal-Eurostat kienet l-aħjar sors ta’ informazzjoni dwar il-volumi u l-prezzijiet ta’ importazzjoni. Id-dejta tal-Eurostat tirreferi lejn l-UE27 u ġiet kontroverifikata ma’ sorsi oħra bħal statistika Ċiniża tal-esportazzjonijiet, il-bażi tad-dejta tal-Artikolu 14(6) u dejta tal-importatur/utent li kkoopera.
(46)
Kunsinni ta’ DCD miċ-Ċina kienu importati taħt żewġ reġimi doganali. Taħt ir-reġim normali kemm it-tariffa doganali normali kif ukoll id-dazju anti-dumping kienu pagabbli. Taħt is-sistema ta’ proċessar attiv l-ebda waħda minn dawn id-dazji ma kellha titħallas minħabba li l-materjal kien użat fil-produzzjoni ta’ prodotti downstream li ġew esportati barra l-Unjoni. Kif jidher fit-tabella ta’ hawn taħt, ir-reġim ta’ proċessar attiv kopra madwar żewġ terzi tal-importazzjonijiet fil-PIR.
4.4.1. Volum u sehem mis-suq
(47)
Wara l-impożizzjoni tal-miżuri anti-dumping fl-2007, il-volum tal-importazzjonijiet Ċiniżi naqas b’mod sinifikanti. Is-sehem totali mis-suq tagħhom kien ta’ madwar 15 % - 20 % matul il-PIR. Minkejja dan, matul il-perjodu meqjus, il-volum ta’ importazzjonijiet taħt reġim doganali normali li joriġinaw miċ-Ċina varja, filwaqt li l-importazzjonijiet Ċiniżi li saru taħt l-eżenzjoni mill-ipproċessar attiv kibru b’aktar mid-doppju. Meta jitqiesu ż-żewġ reġimi, il-volumi tal-importazzjoni żdiedu matul il-perjodu iżda għadhom sew taħt il-livelli li kien hemm qabel l-impożizzjoni tal-miżuri (iktar minn 6 000 tunnellata).
Tabella 3
Importazzjonijiet miċ-Ċina
2009
2010
2011
PIR
Volum ta’ importazzjonijiet - reġim normali (tunnellati)
881
1 251
1 781
730
Indiċi (2009 = 100)
100
142
202
83
Sehem mis-suq
5-10 %
5-10 %
10-15 %
5-10 %
Il-prezz medju tal-importazzjoni - reġim normali (EUR/tunnellata)
1 218
1 267
1 826
2 101
Il-prezz medju tal-importazzjoni - reġim intern (EUR/tunnellata)
1 677
1 463
1 674
2 069
Volum ta’ importazzjonijiet - reġim intern (tunnellati)
676
984
654
1 467
Indiċi (2009 = 100)
100
146
97
217
Sehem mis-suq - reġimi kollha
10-15 %
15-20 %
15-20 %
15-20 %
4.4.2. Prezz
(48)
Kif jidher fit-tabella ta’ hawn fuq, matul il-perjodu kkunsidrat il-prezzijiet tal-importazzjonijiet Ċiniżi żdiedu b’mod sostanzjali.
(49)
L-industrija tal-Unjoni sostniet li l-iżvilupp tal-prezzijiet ma jistax jiġi spjegat permezz tal-iżvilupp tal-prezzijiet tal-kawżi ewlenin tal-ispejjeż, jiġifieri l-ispejjeż tal-materja prima u tal-enerġija. Madankollu, ma ipprovdiet l-ebda spjegazzjoni alternattiva jew konklużiva biex issostni d-dikjarazzjoni tagħha.
4.4.3. Twaqqigħ tal-prezz
(50)
Għall-iskop tal-analiżi tat-twaqqigħ tal-prezz, il-prezzijiet tal-bejgħ b’medju ponderat tal-industrija tal-Unjoni lil klijenti mhux relatati fis-suq tal-Unjoni kienu mqabbla mal-prezzijiet CIF korrispondenti b’medju ponderat ta’ importazzjonijiet miċ-Ċina (DCD standard biss). Il-prezzijiet tal-bejgħ tal-industrija tal-Unjoni ġew aġġustati b’mod partikolari għall-kostijiet ta’ twassil u kummissjonijiet għal livell fuq bażi ta’ prezzijiet tal-fabbrika. Il-prezzijiet CIF tal-esportazzjonijiet miċ-Ċina kienu miksuba mill-Eurostat u kontroverifikati mal-bażi tad-dejta tal-Artikolu 14(6) u ġew esklużi dawk l-importazzjonijiet li kienu suġġetti għal ipproċessar attiv. Dawn il-prezzijiet CIF ġew aġġustati biex ikopru spejjeż marbuta għall-approvazzjoni doganali, jiġifieri tat-tariffa doganali u l-kostijiet ta’ wara l-importazzjoni. It-twaqqigħ fir-rigward tal-importazzjonijiet li kienu soġġetti għall-ipproċessar attiv huwa analizzat fil-premessa (83).
(51)
It-tqabbil wera li matul il-PIR, l-importazzjonijiet tal-prodott ikkonċernat ma waqqgħux il-prezzijiet tal-industrija tal-Unjoni.
4.5. L-importazzjonijiet lejn l-Unjoni minn pajjiżi terzi oħra
(52)
Ma kienx hemm importazzjonijiet sinifikanti minn pajjiżi terzi oħra.
(53)
Matul il-perjodu kkunsidrat il-volum tal-importazzjonijiet mill-Istati Uniti qatt ma kellu sehem mis-suq ta’ aktar minn 2 %. L-investigazzjoni wriet li fil-fatt dawn l-importazzjonijiet kienu tad-DCD standard li oriġinarjament kien prodott fiċ-Ċina u mbagħad mikronizzat fl-Istati Uniti.
Table 4
Importazzjonijiet mill-Istati Uniti
2009
2010
2011
PIR
Volum ta’ importazzjonijiet (tunnellati)
192
237
282
255
Indiċi (2009 = 100)
100
123
147
133
Sehem mis-suq
0-2 %
0-2 %
0-2 %
0-2 %
4.6. Is-sitwazzjoni ekonomika tal-industrija tal-Unjoni
(54)
Skont l-Artikolu 3(5) tar-Regolament bażiku, l-eżami tal-impatt tal-importazzjonijiet li huma l-oġġett ta’ dumping fuq l-industrija tal-Unjoni inkluda valutazzjoni tal-fatturi u l-indiċijiet ekonomiċi kollha li affettwaw l-istat tal-industrija tal-Unjoni matul il-perjodu meqjus.
4.6.1. Il-produzzjoni, il-kapaċità tal-produzzjoni u l-użu tal-kapaċità
(55)
L-industrija tal-Unjoni kienet topera b’katina ta’ produzzjoni integrata li tinkorpora mhux biss id-DCD imma prodotti upstream u downstream. Mill-2009 il-kapaċità tal-produzzjoni tal-Unjoni tad-DCD ma nbidlitx. Matul il-perjodu kkunsidrat, il-produttur tal-Unjoni żied il-produzzjoni l-aktar minħabba żieda fid-domanda fis-suq tal-Unjoni kif muri fit-Tabella 1 ta’ hawn fuq. Mill-2010 il-produttur tal-Unjoni kien qed jopera b’kapaċità sħiħa. Dan ma ġarax daqshekk fl-2009 meta l-produzzjoni u l-bejgħ kienu affettwati mill-kriżi finanzjarja.
Tabella 5
2009
2010
2011
PIR
Produzzjoni - Indiċi (2009 = 100)
100
115
113
109
Kapaċità ta’ produzzjoni - Indiċi (2009 = 100)
100
100
100
100
Utilizzazzjoni ta’ kapaċità
86,9 %
100,2 %
98,2 %
95,2 %
4.6.2. Stokkijiet
(56)
Il-produttur tal-Unjoni żamm stokk żgħir matul il-perjodu kkunsidrat u dan ma kienx meqjus bħala fattur importanti fil-valutazzjoni tas-sitwazzjoni tal-industrija tal-Unjoni.
Tabella 6
2009
2010
2011
PIR
Stokkijiet - Indiċi (2009 = 100)
100
73
88
49
4.6.3. Il-volum tal-bejgħ, l-ishma mis-suq u l-prezzijiet medji tal-unitajiet fl-Unjoni
(57)
Il-bejgħ mill-industrija tal-Unjoni fis-suq tal-Unjoni lil klijenti mhux relatati żdied b’26 % matul il-perjodu kkunsidrat filwaqt li l-prezzijiet tal-bejgħ telgħu b’7 %.
(58)
L-industrija tal-Unjoni rnexxielha żżid il-bejgħ fl-UE minħabba ż-żieda fil-konsum kif muri fit-Tabella 1. L-industrija tal-Unjoni żammet sehem kbir ħafna mis-suq tal-Unjoni.
Tabella 7
2009
2010
2011
PIR
Volum ta’ bejgħ - Indiċi (2009 = 100)
100
121
125
126
Sehem mis-suq
80-85 %
80-85 %
80-85 %
80-85 %
Prezz tal-bejgħ - Indiċi (2009 = 100)
100
95
98
107
4.6.4. Il-profittabbiltà u l-fluss tal-flus
(59)
Matul il-perjodu kkunsidrat il-profittabilità tal-industrija tal-Unjoni tjiebet b’mod sinifikanti peress li setgħet iżżid il-volum tal-bejgħ tagħha u l-prezzijiet tal-bejgħ tagħha fis-suq tal-Unjoni lil klijenti mhux relatati. It-titjib qawwi fil-profitabbiltà jkun jinħass aktar jekk jitqabbel mas-sitwazzjoni fejn l-industrija kienet tagħmel telf qawwi fil-PI oriġinali (- 20 % sa - 30 %).
Tabella 8
2009
2010
2011
PIR
Profittabbiltà
- 10 % sa 0 %
- 10 % sa 0 %
- 10 % sa 0 %
- 5 % sa 0 %
(60)
Il-profittabilità tat-tranżazzjonijiet ristretti kienet relattivament tajba.
(61)
Matul il-perjodu kkunsidrat, il-fluss tal-flus kien dejjem negattiv bl-eċċezzjoni tal-PIR, skont l-iżvilupp tal-profittabbiltà ġenerali.
Tabella 9
2009
2010
2011
PIR
Il-fluss tal-flus - Indiċi (2009=100)
- 100
-84
- 229
174
4.6.5. Investiment, redditu fuq l-investimenti u ħila li tattira kapital
(62)
Matul il-perjodu kkunsidrat, l-industrija tal-Unjoni għamlet investimenti għall-manutenzjoni u l-ottimizzazzjoni tal-makkinarju tal-produzzjoni eżistenti. Fl-2009 għamlet investiment ġdid sinifikanti marbut mal-mikro DCD.
Tabella 10
2009
2010
2011
PIR
Investimenti - Indiċi (2009 = 100)
100
50
65
37
(63)
Ir-redditu fuq l-investimenti baqa’ negattiv matul il-perjodu kkunsidrat, skont il-profittabilità msemmija hawn fuq.
Tabella 11
2009
2010
2011
PIR
Redditu fuq l-investimenti - Indiċi (2009 = 100)
- 100
-63
-62
-10
(64)
L-industrija tal-Unjoni ma qalitx li ltaqgħet ma’ xi diffikultà biex tattira kapital matul il-perjodu kkunsidrat.
4.6.6. Impjiegi, produttività, tkabbir u pagi
(65)
L-investimenti li saru matul il-perjodu kkunsidrat għenu biex jiżdied l-għadd ta’ impjegati kkwalifikati. Il-livell medju tal-pagi żdied bi 15 % matul il-perjodu kkunsidrat.
(66)
Iż-żieda fl-impjiegi u l-produttività tirrifletti ż-żieda fil-produzzjoni fl-2010.
Tabella 12
2009
2010
2011
PIR
Numru ta’ impejgati - Indiċi (2009 = 100)
100
107
104
105
Produttività (tunnellati għal kull impjegat) - Indiċi (2009 = 100)
100
108
108
105
Kostijiet lavorattivi għal kull impjegat - Indiċi (2009 = 100)
100
112
113
115
4.6.7. Kobor ta’ dumping u rkupru minn dumping tal-passat
(67)
Id-dumping baqa’ għaddej matul il-PIR, kif spjegat taħt il-punt 3.2 hawn fuq.
(68)
L-impatt tal-kobor tal-marġni attwali ta’ dumping fuq l-industrija tal-Unjoni, minħabba l-volum ta’ importazzjonijiet miċ-Ċina, ma jistax jitqies sinifikanti ħafna. Meta mqabbla mal-investigazzjoni oriġinali, is-sitwazzjoni tal-industrija tal-Unjoni tjiebet b’mod sinifikanti - kienet fit-triq it-tajba għal irkupru minn dumping tal-imgħoddi b’mod partikolari f’termini ta’ profitabbiltà, bejgħ u sehem tas-suq.
4.6.8. Konklużjoni
(69)
Anki jekk xi żviluppi pożittivi msemmija hawn fuq huma relattivament riċenti, huwa kkunsidrat li s-sitwazzjoni tal-industrija tal-Unjoni tjiebet b’mod sinifikanti fil-perjodu meqjus. L-indikaturi finanzjarji kollha kienu pożittivi jew kważi pożittivi sal-aħħar tal-PIR.
(70)
L-impożizzjoni ta’ miżuri kontra d-dumping fl-2007 ippermettew lill-industrija tal-Unjoni biex b’mod stabbli tirkupra mill-effetti dannużi tad-dumping, l-isfruttar ulterjuri potenzjali tagħha fuq is-suq tal-Unjoni u tal-pajjiżi li mhumiex fl-UE. Il-fatt li l-industrija tal-Unjoni gawdiet mill-miżuri huwa l-aktar muri permezz tal-livelli għoljin tagħha tal-produzzjoni, l-utilizzazzjoni tal-kapaċità u ż-żieda tal-prezzijiet tal-bejgħ u l-profittabbiltà tal-UE. Matul il-PIR, l-ebda ħsara materjali li tirriżulta mill-importazzjonijiet Ċiniżi ma kienet qed issir aktar.
(71)
Wara d-divulgazzjoni, l-applikant argumenta li l-fatt li fil-qafas tal-investigazzjoni oriġinali ċerti indikaturi tal-ħsara wrew tendenza pożittiva ma waqqafx lill-Kummissjoni milli tikkonferma l-eżistenza ta’ ħsara materjali f’dak iż-żmien. Għalhekk, it-talba trid tiġi miċħuda. Ir-Regolament (KE) Nru 1331/2007 kien tweġiba għal ċirkostanzi differenti partikolarment għal industrija tal-Unjoni inqas profittabbli. Barra minn hekk, reviżjoni ta’ skadenza hija kompletament differenti minn investigazzjoni skont l-Artikolu 5 tar-Regolament bażiku. Fiwaqt li din tal-aħħar tiffoka fuq jekk dumping jikkawżax ħsara lill-industrija domestika, tal-ewwel hija eżerċizzju li jħares ‘il quddiem u janalizza xinhu l-aktar probabbli li jiġri jekk il-miżuri jiskadu.
5. IL-PROBABBILTÀ TA’ RIKORRENZA TAL-ĦSARA
(72)
Kif muri hawn fuq, l-industrija tal-Unjoni ma sofrietx ħsara materjali matul il-PIR. Skont l-Artikolu 11(2) tar-Regolament bażiku, għalhekk ġie eżaminat jekk l-iskadenza tal-miżuri fis-seħħ hux probabbli li tirriżulta f’rikorrenza ta’ ħsara.
5.1. Impatt tal-kapaċità żejda fiċ-Ċina
(73)
L-investigazzjoni wriet li hemm kapaċitajiet ta’ produzzjoni kbar fiċ-Ċina (ara l-premessi (34) sa (37)). Madankollu, m’hemm l-ebda motiv raġonevoli biex wieħed jikkonkludi li l-kapaċitajiet żejda in kwistjoni x’aktarx li jwasslu għal importazzjonijiet sinifikanti fl-Unjoni.
(74)
L-Unjoni hija waħda mill-ħafna swieq fejn il-produtturi esportaturi Ċiniżi jsibu l-bejgħ tagħhom. F’termini ta’ prezzijiet, dejta mil-industrija tal-Unjoni, il-produttur esportatur Ċiniż li kkoopera u mill-istatistika Ċiniża tal-esportazzjoni tikkonferma li bosta swieq barra mill-UE huma mill-inqas attraenti daqs dak tal-Unjoni.
(75)
F’dak li jirrigwarda l-bejgħ tal-esportazzjoni tal-industrija tal-Unjoni, dan ta’ spiss kien isir bi prezzijiet ogħla mill-bejgħ fl-Unjoni. Wara d-divulgazzjoni, l-applikant argumenta li l-prezzijiet ta’ esportazzjoni ogħla tiegħu ma kellhom x’jaqsmu xejn mal-attrazzjoni relattiva ta’ dawn is-swieq iżda minflok għandhom jiġu spjegati mill-fatt li dan il-bejgħ ikkonċerna biss volumi żgħar tal-bejgħ. L-argument għandu jiġi respint għaliex il-volumi tal-bejgħ globali tal-industrija tal-UE lis-swieq tal-esportazzjoni kien għadu sinifikanti fil-PIR (bejn 20 % u 30 % tal-produzzjoni tal-industrija tal-Unjoni). Lanqas ma kien issostanzjat li t-tranżazzjonijiet tal-bejgħ lill-konsumaturi kienu ta’ volumi notevolment aktar baxxi.
(76)
Lanqas huwa l-każ li d-dejta statistika dwar il-prezzijiet Ċiniżi tal-esportazzjoni tad-DCD lejn swieq differenti tindika xi attrazzjoni distintiva tas-suq tal-UE meta mqabbel ma’ swieq oħra ta’ esportazzjoni. Matul il-PIR kienet teżisti kapaċità eċċessiva sostanzjali imma dan ma kienx iwassal għal imġiba dannuża ta’ prezzijiet mill-esportaturi Ċiniżi. Il-fatt li se tiżdied ulterjorment il-kapaċità eċċessiva f’dan il-każ mhuwiex indikazzjoni ta’ possibbiltà ta’ ħsara rikorrenti. L-Indja hija, mingħajr dubju, l-ikbar suq tad-DCD. L-istatistika Ċiniża tal-esportazzjoni turi li l-volumi ta’ bejgħ Ċiniżi lill-UE jirrappreżentaw madwar 10 % biss tal-volumi ta’ bejgħ li saru lill-Indja u li l-prezzijiet medji tal-bjegħ taċ-Ċina lilll-UE kull tunnellata kienu pjuttost ekwivalenti għall-prezzijiet tal-bejgħ taċ-Ċina lill-Indja. Fi kliem ieħor, il-prezzijiet prevlaenti tas-suq fis-suq importanti Indjan (li żdied matul il-perjodu kkunsidrat b’medja ta’ 65 %) huma ugwalment attraenti għall-produtturi tad-DCD. M’hemm l-ebda indikazzjoni li l-kapaċitajiet żejda fiċ-Ċina se jissarrfu f’importazzjoni enormi fl-Unjoni. Għalissa hu mistenni li tal-anqas parti minn tali kapaċitajiet żejda mhumiex se jintużaw fil-futur qrib. Din il-konklużjoni hija msejsa fuq l-iżviluppi l-imgħoddija perezz li d-dejta mressqa mill-applikant tissuġġerixxi li filwaqt li bejn l-2008 u l-PIR iċ-Ċina żiedet il-kapaċità b’xi 50 %, hi ziedet il-produzzjoni globali tagħha b’xi 20 % biss. Il-projezzjonijiet li saru mill-applikant sal-2016 jindikaw li l-kapaċitajiet taċ-Ċina se jiżbqu d-domanda globali u, għalhekk, għalissa se jibqgħu statiċi. Il-kapaċità żejda mal-pajjiż kollu tkun inqas jekk il-projezzjonijiet isiru fuq il-bażi ta’ dejta dwar il-bejgħ mill-produttur esportatur Ċiniż li kkoopera. F’kull każ, il-fatt li, b’mod differenti mill-produzzjoni tal-UE, (ara l-premessa (55) hawn fuq) il-produzzjoni taċ-Ċina tad-DCD ma tkunx parti minn katina ta’ produzzjoni integrata jfisser li jkun irħas li qiegħed iħalli l-kapaċitajiet mhux użati.
(77)
Barra minn hekk, ċerta domanda li dejjem tikbar partikolarment fir-rigward tal-industrija tal-farmaċewtika f’pajjiżi bħall-Indja (ara l-premessa (39)) probabbilment se tkun tista’ tassorbi parti ulterjuri tal-kapaċità żejda Ċiniża. Barra minn hekk, l-investigazzjoni kkonkludiet li l-prodotti DCD ta’ AlzChems tqiesu aktar attraenti għal utenti tal-UE minħabba fost l-oħrajn il-lokalità ġeografika u l-affidabbiltà ta’ provvista. Dan jagħti ċertu vantaġġ fuq il-produtturi Ċiniżi fir-rigward tal-utenti prinċipali fl-UE li jixtru ammonti sinifikanti ta’ DCD. Għalhekk, fid-dawl ta’ dan il-kuntest, il-kapaċitajiet ta’ produzzjoni kbar fiċ-Ċina mhumiex bħala tali raġuni biex wieħed jikkonkludi li hemm probabbiltà ta’ rikorrenza ta’ ħsara. Is-sempliċi fatt li l-industrija tal-Unjoni tilfet sehem f’termini ta’ kapaċità ta’ produzzjoni globali ma jistax jikkontesta tali konklużjoni.
5.2. L-impatt proġettat ta’ tkabbir tas-suq
(78)
Diversi partijiet semmew it-tkabbir sinifikanti mistenni tas-suq dinji tad-DCD, l-aktar permezz ta’ applikazzjonijiet stabbiliti sew fl-industrija tal-farmaċewtika u dik agrikola. Dan huwa minħabba żieda fil-produzzjoni ta’ mediċina kontra d-dijabete l-aktar fl-Indja. Dan it-tkabbir hu mħabbar diġà biż-żieda fil-konsum tal-UE kif jidher fit-Tabella 1 hawn fuq.
(79)
Fir-rigward tas-suq tal-UE, huwa mistenni aktar tkabbir iżda wkoll sa grad aktar limitat. Dan għaliex produttur farmaċewtiku kbir fil-bejgħ madwar id-dinja jinsab fl-Unjoni.
(80)
Wara d-divulgazzjoni, l-applikant ikkontesta l-firxa ta’ dan it-tkabbir. Madankollu, hu nnutat li r-rappreżentazzjonijiet tiegħu huma kontradittorji f’dan ir-rigward u li diversi sorsi jindikaw domanda solida mill-UE u tkabbir dinji sinifikanti. Id-dejta tal-bejgħ mill-produttur esportatur Ċiniż li kkoopera jindika konsum li kien qed jiżdied bil-ħeffa fis-suq domestiku taċ-Ċina. Għaldaqstant, xejn fil-file ma jista’ jissostanzja l-allegazzjoni mill-applikant li dik id-domanda hi jew se tkun żgħira ħafna.
(81)
Wara d-divulgazzjoni, l-applikant enfasizza wkoll li kien tilef volumi ta’ bejgħ u sehem mis-suq fi swieq li mhumiex tal-UE. F’dan ir-rigward, għandu jiġi nnutat li l-industrija tal-UE kienet qed taħdem bi kważi kapaċità sħiħa bi stokkijiet negliġibli, filwaqt li l-konsum tal-UE tad-DCD baqa’ jikber. Għaldaqstant, hu pjuttost minħabba l-fatt li l-industrija tal-UE kienet iddeċidiet li tiffoka aktar fuq is-suq tal-UE mingħajr ma żżid sostanzjalment il-kapaċità ta’ produzzjoni tagħha, li ma setgħetx tieħu vantaġġ sħiħ mit-tkabbir fi swieq oħra. Madankollu, din is-sitwazzjoni tista’ tinbidel, jekk jimmaterjalizzaw il-pjanijiet tal-espansjoni. Għalhekk hu mistenni li anke jekk il-volumi tal-importazzjoni tad-DCD miċ-Ċina fl-Unjoni jiżdiedu fil-futur qrib, dan mhux se jwassal awtomatikament f’rikorrenza ta’ ħsara. L-industrija tal-Unjoni, bħall-produtturi taċ-Ċina, se tibbenefika minn tkabbir fid-domanda dinjija.
(82)
F’dan ir-rigward, kif imsemmi hawn fuq il-produttur tal-Unjoni hu kklassifikat fil-għoli ħafna fis-suq u jidher li hu l-fornitur ippreferut ta’ diversi konsumaturi, għall-inqas għal ċerti applikazzjonijiet tad-DCD. Il-kwalità u l-affidabbiltà tal-prodotti tad-DCD tiegħu fl-Unjoni tfisser li huwa kapaċi jikseb kuntratti kbar ma’ klijenti ewlenin tal-UE u din is-sitwazzjoni hija mistennija li tkompli irrispettivament minn jekk il-miżuri jiġux revokati jew le. Wara d-divulgazzjoni, utent sinifikanti tal-UE qal li kien se jkompli jġib il-prodott kopert mill-proċediment mill-industrija tal-Unjoni anke jekk jiġu revokati l-miżuri anti-dumping.
5.3. Kunsiderazzjonijiet oħra
(83)
Kif ġie spjegat fil-premessi (50) sa (51) il-prezzijiet tal-importazzjoni miċ-Ċina ma waqqgħux il-prezzijiet tal-inustrija tal-Unjoni matul il-PIR. It-twaqqigħ ma kienx preżenti rigward ir-reġim normali (madwar terz tal-volumi ta’ importazzjoni). Kien jeżisti livell baxx ħafna ta’ twaqqigħ meta ġie kkunsidrat ukoll ir-reġim ta’ proċessar attiv (iż-żewġ terzi l-oħra tal-importazzjonijiet matul il-PIR). Din is-sitwazzjoni kienet differenti mit-twaqqigħ sostanzjali misjub fl-investigazzjoni oriġinali u rriżultat minn żieda gradwali globali tal-prezzijiet tal-importazzjoni peress li ġew imposti miżuri, għalkemm din iż-żieda ma seħħitx b’mod kostanti. Fil-fatt, il-prezz tal-fruntiera CIF UE tal-importazzjonijiet Ċiniżi żdied bi 73 % matul il-perjodu mill-2009 sa tmiem il-PIR.
(84)
L-industrija tal-UE wriet li tibqa’ kompetittiva saħansitra fin-nuqqas ta’ miżuri minħabba l-esportazzjoni konsiderevoli tagħha (bejn 20 % u 30 % ta’ produzzjoni matul il-PIR) lejn pajjiżi mhux tal-UE fejn ma hemm l-ebda miżuri fis-seħħ u fejn iffaċċjat kompetizzjoni miċ-Ċina mingħajr l-appoġġ ta’ miżuri anti-dumping. Il-volum tal-esportazzjoni li qed jonqos kif muri hawn isfel irid jitqies flimkien mal-volum tal-bjegħ li qed jiżdied fl-Unjoni u l-kapaċtà ta’ produzzjoni statika tal-industrija tal-Unjoni li fil-prinċipju ġiet utilizzata kompletament.
Tabella 13
2009
2010
2011
PIR
Volum ta’ esportazzjoni - Indiċi (2009 = 100)
100
105
80
77
Prezz ta’ esportazzjoni - Indiċi (2009 = 100)
100
100
109
125
(85)
Il-prezzijiet tal-importazzjonijiet Ċiniżi matul it-8 xhur wara l-PIR ġew ukoll analizzati fid-dawl ta’ sottomissjoni magħmula mill-industrija tal-Unjoni. L-industrija tal-Unjoni ssottomettiet li reġgħet bdiet pressjoni qawwija tal-prezzijiet ikkawżata minn importazzjonijiet Ċiniżi ftit wara l-PIR. Fuqa il-bażi tal-Artikolu 6(1) tar-Regolament bażiku flimkien mal-Artikolu 11(5) tiegħu, l-informazzjoni marbuta mal-perjodu sussegwenti għall-PIR normalment ma għandhiex titqies. Madankollu, anke jekk din l-informazzjoni kellha tiġi kkunsidrata, f’dan l-istadju mhuwiex possibbli li wieħed jiġbed xi konklużjonijiet minnha għaliex mhux ċar jekk dawn il-prezzijiet mibdula, jekk ikunu kkonfermati, humiex se jdumu jew le. Pereżempju għalkem, il-prezzijiet waqgħu mit-tmiem tal-PIR sa Mejju tal-2013 f’Ġunju tal-2013 reġgħu telgħu b’10 %. Minħabba li dawn l-prezzijiet ta’ wara l-PIR kienu għadhom konsiderevolment ogħla minn dawk osservati fl-investigazzjoni oriġinali, il-prospetti li fil-futur qrib jistgħu jheddu b’mod sinifikanti s-sitwazzjoni attwali tal-industrija tal-Unjoni, li mhux qed issofri minn ħsara materjali, ma jiħqux il-limitu probabbli.
(86)
Fl-aħħar nett, m’hemm l-ebda indikazzjoni li revoka tal-miżuri jkollha impatt fuq il-prezzijiet tas-suq fit-terminu qasir-medju. Għandu jiġi nnutat li porzjon kbir tad-DCD mibjugħ fl-Unjoni huwa soġġett għal kuntratti li jdumu diversi snin u għall-industrija tal-utenti hu ta’ importanza kbira li jkollha forniment affidabbli u kontinwu minn fornitur li tafda. Barra minn hekk, żewġ terzi tal-importazzjonijiet matul il-PIR saru taħt is-sistema ta’ proċessar attiv fejn l-ebda importazzjoni jew dazji anti-dumping ma huma pagabbli. Fil-qosor, filwaqt li ma jistax jiġi eskluż li xi kuntratti se jerġgħu jiġu nnegozjati u l-prezzijiet tal-importazzjoni jistgħu jonqsu, mhuwiex probabbli li dan se jiġi sa’ livelli dannużi jekk id-dazji jiġu revokati.
5.4. Konklużjoni dwar il-probabbiltà ta’ rikorrenza ta’ ħsara
(87)
Fid-dawl ta’ dan, mhux mistenni li l-industrija tal-Unjoni, jekk il-miżuri jiġu rrevokati, ikollha tnaqqas il-bejgħ u l-volumi tal-produzzjoni u/jew il-prezzijiet tad-DCD sa tali punt li l-profittabbiltà u l-pożizzjoni ġeneral tagħha tkun affettwata materjalment.
(88)
Għall-kuntrarju, fid-dawl tat-tkabbir fil-konsum madwar id-dinja, il-volum u l-prezzijiet tal-importazzjonijiet Ċiniżi maul il-PIR u l-prezzijiet fis-swieq l-oħra, huwa mistenni li fin-nuqqas ta’ miżuri, il-bejgħ tad-DCD tal-industrija tal-Unjoni jkompli jikkontrbwixxi b’mod pożittiv għall-katina tagħha tad-DCD u l-katina tal-attivitajiet tal-NCN.
(89)
L-industrija tal-Unjoni hija mistennija li tibqa’ b’kapaċità sħiħa indipendentement minn jekk il-miżuri jkunux revokati jew le. Barra minn hekk, l-industrija tal-Unjoni lestiet ix-xogħol preliminari għal programm ta’ espansjoni din is-sena. Fil-ħarifa tal-2013 hija qablet fil-prinċipju li żżid b’mod sostanzjali l-kapaċità tal-produzzjoni tad-DCD tagħha. Is-suq, inkluż il-klijenti importanti bbażati fl-UE, laqa’ b’mod pożittiv dan il-pjan ta’ espansjoni. Il-pjan ta’ espansjoni jissuġġerixxi li l-industrija tal-Unjoni temmen li d-domanda dinjija hi qawwija u li AlzChem imissha qed tibbenefika minn dan it-tkabbir.
(90)
Anki jekk l-industrija tal-Unjoni tkun soġġetta għal xi pressjoni tal-prezzijiet mill-importazzjonijiet Ċiniżi fil-futur qrib, l-effetti f’termini ta’ prezzijiet u profittabbiltà mhumiex mistennija li jkunu maġġuri billi l-industrija tal-Unjoni għandha sehem kbir mis-suq, vantaġġi f’termini ta’ kwalità u affidabbiltà ta’ provvista u l-kapaċità tikseb kuntratti kbar. Għalhekk l-effetti ma jilħqux il-limitu ta’ “probabbiltà ta’ ħsara” skont it-tifsira tal-Artikolu 11.2 tar-Regolament bażiku.
(91)
Il-Kummissjoni tikkonkludi li ma hemmx probabbiltà ta’ rikorrenza ta’ ħsara lill-industrija tal-Unjoni kieku l-miżuri eżistenti jiġu revokati.
6. INTERESS TAL-UNJONI
(92)
Peress li ġie konkluż li mhemmx probabbiltà ta’ rikorrenza ta’ ħsara, l-ebda konklużjoni tal-interess tal-Unjoni mhija neċessarja.
7. REVOKA TAL-MIŻURI KONTRA D-DUMPING
(93)
Il-partijiet kollha ġew infurmati dwar il-fatti u l-kunsiderazzjonijiet essenzjali li abbażi tagħhom kien maħsub li jiġi rakkomandat li jiġu rrevokati l-miżuri eżistenti. Ingħataw ukoll perjodu biex jissottomettu kummenti wara dik id-divulgazzjoni. Is-sottomissjonijiet u l-kummenti kienu, fejn ġustifikat, debitament ikkunsidrati, iżda ħadd minnhom ma jista’ jbiddel il-konklużjonijiet stabbiliti hawn fuq.
(94)
Skont dan t’hawn fuq, kif previst mill-Artikolu 11(2) tar-Regolament bażiku, il-miżuri anti-dumping applikabbli għall-importazzjonijiet tad-DCD li joriġinaw miċ-Ċina għandhom jiġu rrevokati u l-proċediment jintemm.
(95)
Minħabba ċerti ċirkostanzi deskritti hawn fuq, jiġifieri l-eżistenza ta’ kapaċità żejda fiċ-Ċina u l-eżistenza possibbli ta’ twaqqigħ fil-prezzijiet wara l-PIR, il-Kummissjoni se tissorvelja l-importazzjonijiet tal-prodott ikkonċernat bil-ħsieb li tiġi ffaċilitata azzjoni rapida jekk is-sitwazzjoni tkun tirrikjediha. Is-sorveljanza ser tkun limitata għal sentejn wara l-pubblikazzjoni ta’ dan ir-Regolament,
ADOTTA DAN IR-REGOLAMENT:
Artikolu 1
Id-dazju anti-dumping fuq l-importazzjoni ta’ 1-ċjanogwanidin (diċjandjammidu), li attwalment jaqa’ taħt il-kodiċi NM 2926 20 00 u joriġina mir-Repubblika Popolari taċ-Ċina, huwa b’dan revokat u l-proċediment fir-rigward ta’ dawn l-importazzjonijiet huwa terminat.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ Frar 2014.

Labels: 3
1
4
18